Yliopistojen opetusalan liitto YLL – **Förbundet för undervisningssektorn vid universiteten YLL**

Opetus- ja kulttuuriministeriö

Kirjaamo PL 29

00023 Valtioneuvosto

kirjaamo@minedu.fi

ASIA: Lausunto Taideyliopiston perustamisesta 15.2.2012

Viite: Lausuntopyyntö 16.1.2012 OKM/71/010/2011

**LAUSUNNON TIIVISTELMÄ**

* Koko taideopetuksen kentän selvitys jäi tekemättä, vaikka se olisi auttanut Taideyliopiston tavoitteiden toteuttamista.
* Henkilöstön osallistuminen ja osallistaminen suunnitteluun tulee varmistaa.
* Henkilöstön tulee siirtyä Taideyliopiston palvelukseen vanhoina työntekijöinä eikä palvelussuhteen ehtoja ei saa missään vaiheessa heikentää esimerkiksi harmonisoinnin nimissä.
* Mikäli valmistelutyö tehdään huolellisesti kunkin oppilaitoksen ominaispiirteitä kunnioittaen, voidaan edetä hallitusti kohti kaikkien kannalta tarkoituksenmukaista lopputulosta. Esitys kuitenkin keskittyy Taideyliopiston hallintoon eikä substanssikysymyksiin, jotka ovat olennaisimpia toiminnan kannalta. Tälläkin kertaa esitys jää siltä osin vaille toivottua konkretiaa (vrt. vuoden 2011 selvitys Taideyliopiston perustamisesta).
* Rahoituksen tasokorotus tulee varmistaa.

Yliopistojen opetusalan liitto YLL ry esittää lausuntonaan Taideyliopistoselvityksestä seuraavan:

**Tavoitteet ja Taideyliopistoon liitettävät yksiköt**

Yhden taideyliopiston arvioidaan esityksen mukaan vahvistavan taiteen tekemisen yhteydessä vuorovaikutteista taiteen tutkimusta ja koulutusta. Samalla se edistäisi

opiskelijoiden valintamahdollisuuksia ja yksilöllisiä opintopolkuja taideaineiden alalla.

Tätä tavoitetta edistettäisiin vielä vahvemmin, jos vuoden 2011 taideyliopisto-selvityksestä annettujen lausuntojen jälkeen olisi selvitetty Aalto-yliopiston taideaineiden – kuvataiteen opettajien koulutus ja elokuvataide – siirtäminen Taideyliopistoon tai tehty laajempikin selvitys taideopetuksen asemasta ja yhteistyöstä eri yliopistojen kesken. Erityisesti taiteisiin painottuva opettajankoulutus olisi vahvistunut, jos se toimisi samassa talossa sen sijaan, että nyt jää hajautetuksi. Tämä olisi tukenut esitettyjä tavoitteita, varsinkin kun esimerkiksi taidepedagogiikka mainitaan yhdeksi kehitettäväksi yhteistyöalueeksi Taideyliopiston sisällä. Jos Taideyliopisto perustetaan nyt esitetyn mallin mukaisesti, täytyy selvittää Taideyliopiston ja Aalto-yliopiston koulutusohjelmien yhteistyöverkostot ja opiskelijoiden mahdollisuudet opiskella joustavasti eri ohjelmissa mm. taidepedagogiikassa.

**Organisaatio ja hallinto**

Hallintomalleista päätettäessä tulee huolehtia siitä, että kaikkien kolmen akatemian henkilöstö pääsee osallistumaan päätöksentekoon eikä kolmen esitetyn akatemian välille rakenneta tarpeettomia hallintoportaita. Opetuksen ja taiteellisen työn tukihenkilöstön tulee toimia mahdollisimman lähellä toimijoita.

Taideyliopiston perustamisaikataulu on alusta lähtien todettu kiireiseksi ja vaativaksi. Sibelius-Akatemiassa viime vuosina meneillään olleet monet muutokset ovat vaatineet kaikkien voimavaroja, minkä lisäksi tulee aikaa ja voimia vaativa yhdistyminen. Toisaalta on varmistettava, että henkilöstö pääsee osallistumaan muutokseen ja toisaalta, ettei muutos kuormita liikaa ja vaikuta kielteisesti henkilöstön jaksamiseen. Tämä merkitsee sitä, että sisällölliseen suunnitteluun varataan riittävästi aikaa ja resursseja. Kaikessa suunnittelussa tulee noudattaa yhteistoimintamenettelyä niin, että henkilöstö on perillä suunnitelmista ja voi vaikuttaa niihin.

**Rahoitus**

Taideyliopistojen yhdistymisestä tehdyn selvityksen pohja oli, että uudistukseen tarvitaan runsaasti lisärahoitusta. Selvitystyöryhmä esitti myös, että Taideyliopistolle taattaisiin kansainvälisen laadun ja kilpailukyvyn edellyttämät voimavarat valtion rahoitukseen tehtävällä pysyvällä tasokorotuksella ja tähän valtiovalta on sitoutunut. Oleellista on, että rahoitus ohjataan sisältöihin ja yliopiston ydintoimintaan – opetukseen, taiteelliseen toimintaan ja tutkimukseen – eikä hallinnon lisäämiseen, mikä on näyttänyt tapahtuvan yliopistouudistuksessa monin paikoin. Päinvastoin, kolmen yliopiston yhdistymisestä ja rakenteellisesta muutoksesta tulisi seurata säästöä hallinnossa.

Jotta tasokorotus vaikuttaisi myös jatkossa, yliopistojen rahoitusmalliin on saatava indikaattorit, joissa huomioidaan Taideyliopiston alojen luonteenomainen toiminta. Taideteot tulee rinnastaa tiedeyliopistojen julkaisuihin.

**Henkilöstön asema**

Esityksen mukaan Kuvataideakatemian, Sibelius-Akatemian ja Teatterikorkeakoulun henkilöstö siirtyisi Taideyliopiston palvelukseen vanhoina työntekijöinä. Henkilöstön oikeudet ja etuudet säilyisivät yliopistojen yhdistymisvaiheessa sellaisina kuin ne olisivat olleet ilman yhdistymistäkin. Tämä tulee varmistaa kaikilta osin niin, ettei Taideyliopiston henkilöstö jää väliinputoajaksi uuteen yliopistoon siirtymisen ja Taideyliopiston perustamisen väliin. Eläkesäädösten osalta tämä voidaan varmistaa sillä että henkilöstön eläketurvaan sovelletaan yliopistolain voimaanpanolain (559/2009) 11 §:ää.

Taideyliopisto tarvitsee kattavan henkilöstöstrategian, jonka laatimiseen täytyy varata riittävästi aikaa ja koko henkilöstön täytyy olla siinä mukana. Opettajien kannalta on keskeisen tärkeää, ettei siirtymävaiheessa pääse tapahtumaan palvelussuhteen heikennyksiä esimerkiksi nimikkeitä muuttamalla tai lisäämällä määräaikaisuuksia vakituisten työsuhteiden sijaan. Jos akatemioilla on samoja tehtäviä hoitavia sivutoimisia tuntiopettajia, on tarkasteltava mahdollisuus yhdistää tehtäviä päätoimisiksi. Nykyisillä taideyliopistoilla on käytössään opettajien työsuhteissa jonkin verran toisistaan poikkeavia järjestelyitä ja tämä on huomioitava yhdistämisprosessissa. Palvelussuhteen mahdollinen a ei saa heikentää minkään ryhmän eikä kenenkään yksittäisen henkilön palvelussuhteen ehtoja. Palvelussuhteen ehtojen tulee noudattaa Yliopistojen työehtosopimusta.

**Lopuksi**

Mikäli Taideyliopiston valmistelutyö tehdään huolellisesti kunkin oppilaitoksen ominaispiirteitä kunnioittaen, voidaan edetä hallitusti kohti kaikkien kannalta tarkoituksenmukaista lopputulosta. Tämä edellyttää henkilöstön osallistumista ja vakaan rahoituksen varmistamista. Henkilöstön asema ja palvelussuhteen ehtojen säilyttäminen muutoksessa on varmistettava.

Tuula Hirvonen

Puheenjohtaja

YLL

Rautatieläisenkatu 6

00520 Helsinki

puh. 040-5161316

tuula.hirvonen@yll.fi